Document ID: 32008R0078

UREDBA SVETA (ES) št. 78/2008
z dne 21. januarja 2008
o ukrepih, ki jih mora Komisija sprejeti v zvezi z uporabo daljinskega zaznavanja, ki je bila uvedena v okviru skupne kmetijske politike, za obdobje 2008-2013
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti tretjega pododstavka člena 37(2) Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
V skladu s točko (a) odstavka 2 člena 33 Pogodbe mora skupna kmetijska politika (SKP) zlasti upoštevati posebno naravo kmetijske dejavnosti, ki je posledica socialne strukture kmetijstva ter strukturnih in naravnih neskladij med različnimi kmetijskimi regijami. V zvezi s tem je pomembno, da se razpolaga z informacijami o stanju zemljišč in posevkov, zlasti za skupno ureditev trgov. Uporaba daljinskega zaznavanja delno zagotavlja potrebne informacije v zvezi s tem pod pogojem, da vključuje vsa območja, ki so pomembna za upravljanje kmetijskih trgov.
(2)
Izkušnje, pridobljene v obdobju 2004-2007 v okviru Sklepa št. 1445/2000/ES Evropskega parlamenta in Sveta z dne 22. maja 2000 o uporabi tehnik prostorskih anketnih raziskovanj in daljinskega zaznavanja za kmetijske statistike za obdobje 1999-2003 (2), ter sklepov pred njim, zlasti Sklep Sveta 88/503/EGS z dne 26. septembra 1988 o pilotnem projektu za daljinsko zaznavanje za kmetijske statistike (3), so omogočile, da je agrometeorološki sistem napovedovanja donosov ter spremljanja stanja zemljišč in posevkov dosegel naprednejšo operativno in razvojno fazo ter dokazal svojo učinkovitost.
(3)
Daljinsko zaznavanje je tako pokazalo, da ponuja odgovor, prilagojen potrebam upravljanja SKP, in da ugotovljenih potreb ni mogoče zadovoljiti s klasičnimi sistemi kmetijskih statistik in napovedi. Prav tako je povečalo natančnost, objektivnost, hitrost in pogostost pridobivanja podatkov ter omogočilo izpopolnitev modelov kmetijskega napovedovanja, zlasti z oblikovanjem modelov za uporabo na regionalni ravni. Daljinsko zaznavanje je nenazadnje pomagalo razviti posebne ali dodatne aplikacije za pridobivanje in zbiranje kmetijskih statistik ter privarčevati pri stroških za spremljanje in nadzor kmetijskih odhodkov. Zato je treba predvideti nadaljevanje uporabe daljinskega zaznavanja v okviru financiranja iz Evropskega kmetijskega jamstvenega sklada (EKJS) za obdobje 2008-2013 v skladu s členom 3(2)(e) Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (4).
(4)
Podrobna pravila za izvajanje ukrepov v zvezi z uporabo daljinskega zaznavanja, ki jih mora Komisija sprejeti v okviru skupne kmetijske politike, je zato treba prilagoditi in na novo razvrstiti ter ločiti operativne ukrepe, izvedene v okviru tega sistema, od tistih, pri katerih so še vedno potrebna raziskovalna in razvojna dela. Slednje je treba posebej določiti pri okvirnemu programu za raziskave in razvoj.
(5)
Prav tako je treba določiti, da je treba informacije in ocene, ki so posledica izvedenih ukrepov in jih hrani Komisija, dati na voljo državam članicam ter Evropski parlament in Svet z vmesnim in končnim poročilom obvestiti o pogojih za izvajanje uvedenih ukrepov daljinskega zaznavanja in za uporabo virov, ki so dani na voljo Komisiji -
SPREJELA NASLEDNJO UREDBO:
Člen 1
1. Ukrepi, ki jih je Komisija sprejela v zvezi z uporabo daljinskega zaznavanja v okviru skupne kmetijske politike (SKP), se lahko v skladu s členom 3(2)(e) Uredbe (ES) št. 1290/2005 financirajo iz EKJS za obdobje od 1. januarja 2008 do 31. decembra 2013, če je njihov cilj Komisiji omogočiti:
(a)
upravljanje kmetijskih trgov;
(b)
agroekonomsko spremljanje kmetijskih zemljišč in stanja posevkov z ocenami, zlasti v zvezi z donosom in kmetijsko proizvodnjo;
(c)
spodbujanje dostopa do ocen iz točke (b);
(d)
tehnološko spremljanje agrometeorološkega sistema.
2. Ukrepi iz odstavka 1 so zlasti:
(a)
zbiranje ali pridobivanje informacij, potrebnih za izvajanje in spremljanje SKP, zlasti satelitskih in meteoroloških podatkov;
(b)
vzpostavitev infrastrukture prostorskih podatkov in spletne strani;
(c)
izvedba posebnih študij v zvezi s podnebnimi razmerami;
(d)
oblikovanje agrometeoroloških in ekonometričnih modelov.
Ti ukrepi se po potrebi izvajajo s tesnim sodelovanjem laboratorijev in nacionalnih organov.
Člen 2
Komisija da informacije in ocene, ki so posledica ukrepov iz člena 1(1), na voljo državam članicam v elektronski obliki.
Člen 3
Podrobna pravila za uporabo te uredbe se sprejmejo v skladu s postopkom iz člena 41(3) Uredbe (ES) št. 1290/2005, zlasti glede zagotavljanja dostopa do informacij in ocen iz člena 2 te uredbe.
Člen 4
Komisija predloži Evropskemu parlamentu in Svetu najpozneje do 31. julija 2010 oziroma 31. julija 2013 vmesno in končno poročilo o izvajanju ukrepov daljinskega zaznavanja in o uporabi finančnih virov, ki so ji dani na voljo v skladu s to uredbo.
Po potrebi je končnemu poročilu priložen predlog za nadaljevanje teh ukrepov v okviru SKP.
Člen 5
Ta uredba začne veljati na dan objave v Uradnem listu Evropske unije.
Uporablja se od 1. januarja 2008 do 31. decembra 2013.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. januarja 2008

Labels: 12
15
6